ભરતક્ષેત્રના દક્ષીણ પથમાં કર્ણાટક નામે દેશ હતો. જ્યાં અનેકવિધ રાજવૈભવવાળો ચક્રપાણીરાજા રાજ્ય કરતો હતો. તેને પ્રિયંગુમંજરી નામની રાણી હતી. રાજસુખોને ભોગવતાં પ્રિયંગુમંજરી રાણીની કુક્ષીએ પુત્રીનો જન્મ થયો. પરંતુ જન્મથી જ સર્વાંગેસુંદર હોવા છતાં અશુભકર્મણી બલીહારીના પ્રભાવે તેનું મુખ વાનરી જેવું હતું. રાજા પણ આ ઘટનાને જોઇને અત્યંત વિસ્મય પામી ગયા અને અમંગળની શંકાથી શાંતિકર્મના અનુષ્ઠાનો કરાવવા લાગ્યા. મુખથી કદરૂપી પરંતુ સૌભાગ્યમાં સુંદર એવી તે રાજકુમારીનું સૌભાગ્યમંજરી નામ રાખ્યું. અનુક્રમે તે ચોસઠકલાઓમાં નિપુણ બની.